OBH 8575/1997.
Az állampolgári jogok országgyűlési biztosa általános helyettesének jelentése
Előadó: Dr. Dunavölgyi Szilveszter

Az eljárás megindítása:
A panaszos az Országgyűlési Biztos Hivatalához intézett beadványaiban azt sérelmezte, hogy az Országos Rádió és Televízió Testület (a továbbiakban: ORTT) az Ózd Hódoscsépány részében működő kábeltelevíziós társaság „elnökének” etikátlan magatartására vonatkozó, továbbá a „médiatörvényt sértő, a lakosokat szembeállító, személyiségi jogokba ütköző” helyi műsoraival kapcsolatos panaszait nem vizsgálta ki megfelelően.
A panaszhoz való jog sérelmének gyanúja miatt az ORTT elnökétől felvilágosítást kértem.
Az ügy jogszabályi háttere:
1996. évi I. tv.
1949. évi XX. tv. 64. §
A megállapított tényállás:
A panaszos 1996. novemberében több alkalommal nyújtott be panaszt az ORTT-hez. Ezen beadványokról a testület Panaszbizottsága november 27-én és december 10-én foglalt állást, hogy azokat konkrét adatok hiányában elbírálni nem tudja, azonban a Csépányi Kábel TV Bt. tevékenységének vizsgálatára kérte fel az ORTT Műsorfigyelő- és Elemző Szolgálatát. A vizsgálat megállapítása szerint a kábeltelevízió műsorszolgáltatása a médiatörvény szabályainak és szellemének megfelel. Erről a panaszos tájékoztatást kapott, de véleménye szerint kifogásaira érdemi választ nem adott a testület. 
A panaszos 1997-ben azzal a bejelentéssel állt elő az ORTT-nél, hogy a kábeltársaság beltagja és az egyik önkormányzati képviselő hozzátartozói kapcsolata miatt összeférhetetlenség áll fenn, amelyet azonban a testület már vizsgált. Az érintett által benyújtott igazolások alapján az ORTT az összeférhetetlenség megszűnését állapította meg. 
A szóban forgó televízió műsorai ellen a panaszoson kívül más nem kereste meg a testületet.
A vizsgálat megállapításai:
Az ORTT eljárásával alkotmányos jogsérelmet nem okozott, mert a panaszos beadványait rendre megvizsgálta és eredményéről megfelelő tájékoztatást adott. A panaszos nem konkrétumokat terjesztett elő, hanem általában egy adás folyamra hivatkozott. Ezen kívül a Panaszbizottság állásfoglalásai ellen biztosított jogorvoslati lehetőséggel a panaszos egyik esetben sem élt.
Egyébként a testület Műsorfigyelő és -elemző Szolgálata a vizsgált adásanyagban törvénysértést nem állapított meg.
Ezek miatt a panaszt hatáskör hiányában elutasítom.
Az 1993. évi LIX. tv. 19. § (1) bekezdése alapján a panaszost e jelentés egy példányának megküldésével értesítem.

Budapest, 1998. 07. 27.

Dr. Polt Péter